
	Legenda simbolurilor utilizate

		*	Procedura de consultare
	***	Procedura de aprobare
	***I	Procedura legislativă ordinară (prima lectură)
	***II	Procedura legislativă ordinară (a doua lectură)
	***III	Procedura legislativă ordinară (a treia lectură)

(Procedura indicată se bazează pe temeiul juridic propus în proiectul de act.)







	Amendamente la un proiect de act

	Amendamentele Parlamentului prezentate pe două coloane

Textul eliminat este evidențiat prin caractere cursive aldine în coloana din stânga. Textul înlocuit este evidențiat prin caractere cursive aldine în ambele coloane. Textul nou este evidențiat prin caractere cursive aldine în coloana din dreapta.

În primul și în al doilea rând din antetul fiecărui amendament se identifică fragmentul vizat din proiectul de act supus examinării. În cazul în care un amendament vizează un act existent care urmează să fie modificat prin proiectul de act, antetul conține două rânduri suplimentare în care se indică actul existent și, respectiv, dispoziția din acesta vizată de modificare.

Amendamentele Parlamentului prezentate sub formă de text consolidat

Părțile de text noi sunt evidențiate prin caractere cursive aldine. Părțile de text eliminate sunt indicate prin simbolul ▌ sau sunt tăiate. Înlocuirile sunt semnalate prin evidențierea cu caractere cursive aldine a textului nou și prin eliminarea sau tăierea textului înlocuit. 
Fac excepție de la regulă și nu se evidențiază modificările de natură strict tehnică efectuate de serviciile competente în vederea elaborării textului final.

PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la proiectul de directivă a Consiliului de modificare a Directivei 2006/112/CE în ceea ce privește normele în materie de TVA pentru era digitală
(15159/2024 – C10‑0170/2024 – 2022/0407(CNS))
(Procedura legislativă specială – consultare repetată)
Parlamentul European,
–	având în vedere proiectul Consiliului (15159/2024),
–	având în vedere propunerea Comisiei prezentată Consiliului (COM(2022)0701),
–	având în vedere poziția sa din 22 noiembrie 2023[footnoteRef:1], [1:  JO C, C/2024/4246, 24.7.2024, ELI: http://data.europa.eu/eli/C/2024/4246/oj.] 

–	având în vedere articolul 113 din Tratatul privind funcționarea Uniunii Europene, în temeiul căruia Consiliul a consultat din nou Parlamentul (C10‑0170/2024),
–	având în vedere articolele 84 și 86 din Regulamentul său de procedură,
–	având în vedere raportul Comisiei pentru afaceri economice și monetare (A10‑0000/2024),
1.	aprobă proiectul Consiliului;
2.	invită Consiliul să informeze Parlamentul în cazul în care intenționează să se îndepărteze de la textul aprobat de acesta;
3.	solicită Consiliului să îl consulte din nou în cazul în care intenționează să modifice substanțial proiectul său;



4.	încredințează Președintei sarcina de a transmite Consiliului și Comisiei, precum și parlamentelor naționale poziția Parlamentului.

La 8 decembrie 2022, Comisia a prezentat pachetul „TVA în era digitală”, care constă în trei propuneri:
	o propunere de directivă a Consiliului de modificare a Directivei 2006/112/CE în ceea ce privește normele în materie de TVA pentru era digitală;
	o propunere de regulament al Consiliului de modificare a Regulamentului (UE) nr. 904/2010 în ceea ce privește acordurile de cooperare administrativă în materie de TVA necesare pentru era digitală;
	o propunere de regulament de punere în aplicare al Consiliului de modificare a Regulamentului de punere în aplicare (UE) nr. 282/2011 în ceea ce privește cerințele de informare pentru anumite regimuri de TVA.
Pachetul a elaborat un plan de acțiune pentru o impozitare echitabilă și simplificată, care sublinia că trebuie să se reflecteze asupra modului în care tehnologia poate fi utilizată pentru a lupta împotriva fraudei fiscale și asupra modului în care normele actuale în materie de TVA din Uniunea Europeană ar putea fi adaptate la activitățile economice în era digitală. Cele trei modificări propuse pentru a adapta TVA-ul la era digitală sunt:
(i)	un nou sistem digital de raportare în timp real bazat pe facturarea electronică;
(ii)	actualizarea normelor în materie de TVA pentru economia platformelor și
(iii)	o înregistrare unică în scopuri de TVA pentru întreprinderile care vând consumatorilor din întreaga Uniune.
Directiva și regulamentul au făcut obiectul unei proceduri legislative speciale. Parlamentul European a fost consultat și a emis avizul său la 22 noiembrie 2023. 
La 5 noiembrie 2024, Consiliul a convenit asupra pachetului „TVA în era digitală”. Totuși, având în vedere diferențele substanțiale dintre propunerea Comisiei (și anume directiva) cu privire la care Parlamentul European a fost consultat inițial și textul Consiliului, Consiliul a decis, la 7 noiembrie 2024, să consulte din nou Parlamentul European. 
Regimul furnizorilor presupuși a fost un subiect important de dezacord în cadrul Consiliului, ceea ce a făcut deosebit de dificilă ajungerea la un compromis final. 
Consiliul a decis că normele privind furnizorii presupuși vor fi introduse mai întâi pe bază voluntară începând cu 1 iulie 2028, ele urmând să devină obligatorii începând cu 1 ianuarie 2030. Statele membre vor fi, de asemenea, autorizate să scutească IMM-urile de regimul furnizorilor presupuși fără a trebui să raporteze Comitetului TVA. În primul său aviz, Parlamentul a subliniat că trebuie să se limiteze sarcina administrativă pentru IMM-uri. 
De asemenea, Consiliul a introdus mai multă flexibilitate, permițând statelor membre să utilizeze propriile sisteme de facturare, având în vedere că numeroase state membre au investit deja masiv într-un software propriu. Facturile centralizatoare sunt, de asemenea, reintroduse în anumite condiții, deși Comisia a propus ca ele să fie interzise. Parlamentul s-a declarat și el în favoarea reintroducerii facturilor centralizatoare pentru a menține flexibilitatea și simplitatea pentru statele membre și întreprinderi. 
În ceea ce privește termenele de punere în aplicare, avizul Parlamentului a sugerat termene mai lungi decât cele din propunerea Comisiei. Termenele propuse de Consiliu sunt chiar mai generoase decât cele ale Parlamentului.
Prin urmare, raportorul consideră că o procedură simplificată fără amendamente este adaptată în acest caz.

